Meisie in Mosselbaai dood in aanval op straat | Netwerk24
Meisie in Mosselbaai dood in aanval op straat
Deur Cara-Lee Dorfling 07 Oktober 2019 16:27
’n Meisie (17) van Mosselbaai is Sondagoggend vroeg vermoor toe drie mans haar en haar vriend op straat beroof het.
Sy en haar vriend het glo omstreeks 02:40 in Dywilistraat, Aslapark, gestap toe drie onbekende mans hulle voorkeer.
Hulle het die meisie en haar vriend aangeval en beroof, sê kapt. Malcolm Poje, polisiewoordvoerder.
“Hulle het weerstand probeer bied en een van die booswigte het blykbaar die meisie met ’n piksteel teen die kop geslaan. Sy is kort daarna op die toneel dood,” het Poje gesê.
Sy is as Michaela Booysen (17) geïdentifiseer.
Poje sê dit lyk of Michaela se vriend doofstom is en dit het vermoedelik die kommunikasie bemoeilik tydens die voorval.
Die vriend is nie in die voorval beseer nie.
Ondanks verskeie gerugte dat net ’n paar skoene van Michaela weg is, kon Poje nie Maandag bevestig wat presies in die voorval geroof is nie.
Dit was ook nie onmiddellik duidelik waarheen die twee op pad was toe hulle oorval is nie.
Poje sê ’n moordsaak word ondersoek.
Niemand is teen Maandagmiddag in verband met die voorval in hegtenis geneem nie.
Meer oor: Mosselbaai | Aanval | Dood | Misdaad | Beroof
Man op N7 aangeval, met petrol gegooi
SKOKVIDEO: Durbanville-winkelier met mes deur gesig gekap
Man praat by vermoorde vrou se gedenkdiens